
	1.
	MK vēstules projekts
Ministru kabinets ir veicis izdienas pensiju sistēmas izvērtējumu, kas šobrīd iekļauj arī tādas tiesu varas institūciju amatpersonas kā tiesnešus un prokurorus. Ministru kabinets secināja, ka attiecībā uz personām, kuras tiks ieceltas tiesneša vai prokurora amatā pēc 2027. gada 1. janvāra būtu rosināma diskusija parlamentā par atteikšanos no izdienas pensijas, tās vietā paredzot pēc būtības atbilstošāku nodrošinājumu – speciālo pensiju.
 Satversmes 92. pants garantē ikvienam aizstāvēt savas tiesības un likumiskās intereses taisnīgā tiesā. Tiesību uz taisnīgu tiesu īstenošana ir priekšnoteikums visu pārējo tiesību aizsardzībai. Neatkarīga tiesu vara ir demokrātiskas valsts iekārtas pamatpīlārs, jo cilvēktiesību aizsardzība lielā mērā ir atkarīga no spēcīgas, taisnīgas un neatkarīgas tiesu varas. Neatkarīga un taisnīga tiesa ir galvenais elements, kas indivīdu var pasargāt pret viņa tiesību pārkāpumiem un valsts varas patvaļu. Tiesnešu neatkarība nav pašmērķis, bet gan līdzeklis demokrātijas un tiesiskuma nodrošināšanai un stiprināšanai, kā arī obligāts priekšnosacījums tiesību uz taisnīgu tiesu īstenošanai (sk. Satversmes tiesas 2010. gada 18. janvāra sprieduma lietā Nr. 2009-11-01 7. punktu).
Tiesnešu neatkarība ir saistīta ar vairākām garantijām, tajā skaitā arī ar finansiālo drošību (sociāla un materiāla rakstura garantijas) (sk. Satversmes tiesas 2010. gada 18. janvāra sprieduma lietā Nr. 2009-11-01 8.2. punktu). Līdz ar to valsts pienākums ir sniegt pienācīgas garantijas tiesu varas neatkarības nodrošināšanai, kas ietver arī pienācīgu sociālo nodrošinājumu pēc amata atstāšanas. Atzīmējams, ka līdz šim gan uz tiesnešiem, gan prokuroriem paredzētās īpašās sociālās garantijas, t.sk. izdienas pensijas, un atlīdzības jautājumi skatīti un risināti savstarpējā sasaistē.
Varas dalīšanas princips liedz izpildvarai vienpersoniski izlemt jautājumus, kas nozīmīgi ietekmē tiesu varas darbību un tiesu funkcionēšanu. Tāpēc likumdevējam ir jādod iespēja tiesu varai un Tieslietu padomei – institūcijai, kas to pārstāv,  – izteikt savu viedokli par jautājumiem, kuri ietekmē tiesu darbību, bet kuru izlemšana ir likumdevēja kompetencē. Demokrātiskā un tiesiskā valstī varas dalīšanas princips ne tikai nošķir varas atzarus, bet arī ietver prasību pēc to savstarpējas sadarbības un dialoga, jo visu varas atzaru kopējais mērķis ir demokrātijas un tiesiskuma stiprināšana visas sabiedrības un valsts interesēs. (sk. Satversmes tiesas 2010. gada 18. janvāra sprieduma lietā Nr. 2009-11-01 8. punktu).
Pamatojoties uz minēto, Ministru kabinets aicina Latvijas Republikas Saeimu izvērtēt speciālās pensijas noteikšanu tiesnesim un prokuroram.
 
	Iebildums
LDDK iebilst pret prokuroru izdienas pensiju sistēmas ietveršanu Projektā. Pamatojums: saskaņā ar varas dalīšanas principu tiesu vara ir tiesneši, savukārt prokuratūra, protams,  ir tiesiskas valsts justīcijas neatņemama sastāvdaļa, tomēr tās darbība ir attiecināma uz izpildvaras institūciju, kas patstāvīgi veic uzraudzību pār likumības ievērošanu likumā noteiktās kompetences ietvaros un pārstāv valsts (sabiedrības) intereses, tostarp arī neatkarīgā tiesā. Arī Satversmes 92.panta tvērums ir attiecinām tikai uz tiesām. Savukārt Prokuratūras likuma 1.pantā ietvertā definīcija, ka Prokuratūra ir tiesu varas institūcija, kopš brīža, kad Latvijas tiesās ir ieviests sacīkstes princips, faktiski nostāda nevienlīdzīgā situācijā pretējo pusi. Pēc būtības prokurori ir tiesu sistēmai piederīgas personas, bet tiesiskā valstī, kur tiesās darbojas sacīkstes princips, tā nevar būt neatkarīgas tiesu varas institūcija. 

